Vuonna 79 tapahtuneen tulivuorenpurkauksen vaikutuksista on saatu uutta tietoa.

Vesuvius Napolin lähellä on Euroopan mantereen ainoa aktiivinen tulivuori. Adobe stock/AOP

Kun Vesuvius alkoi syöstä tuhkaa ja tulikiveä vuonna 79 ajanlaskun alkamisen jälkeen, tuho oli hirvittävä. Tulivuoren läheiset kaupungit Pompeiji ja Herculaneum peittyivät tuhkaan ja jäädyttivät ne ikään kuin aikakapseliin.

Alueella on tehty kaivauksia jo vuodesta 1748 lähtien, mutta suuri osa kaupungeista on vielä tutkimatta.

Tuhkan sisältä löytyi onkaloita, joiden sisältä ruumis oli maatunut pois. Niihin valettiin kipsiä ja saatiin ”näköispatsaita” kuolevista ihmisistä. Mostphotos

Yleensä aivot muuttuvat ”saippuaksi”

Tällä viikolla New England Journal of Medicine -tiedelehdessä julkaistu tutkimus kertoo mielenkiintoisesta löydöstä. Ainakin yhden tulivuoren purkauksen uhrin aivot näyttävät muuttuneen lasiksi. Tällaista ei ole ennen havaittu.

Muinaista aivokudosta löydetään ylipäätään harvoin, koska se maatuu tai muuttuu saippuamaiseksi mönjäksi.

– Koskaan aikaisemmin ei ole löydetty lasittuneita aivon jäänteitä, kertoo tutkimuksessa mukana ollut Pier Paolo Petrone Napolin yliopistosta.

Lasiaivot kuuluivat noin 25-vuotiaalle miehelle, joka löydettiin vuonna 1960 puisesta sängystä kasvot alaspäin, tuliperäisen tuhkan sisältä. Mies oli todennäköisesti nukkumassa, kun katastrofi iski.

Suuri osa Pompeijista ja Herculaneumista on edelleen tutkimatta. AOP

Kallon sisällä kiiltäviä sirpaleita

Kun miehen jäänteitä tutkittiin äskettäin, uhrin rikkoutuneen kallon sisällä oli mustia kiiltäviä sirpaleita.

Ne olivat lasittunutta aivokudosta. Tämä varmistettiin sillä, että lasisen materiaalin sisältä löytyi proteiineja, joita on tyypillisesti aivoissa. Näitä proteiineja ei löytynyt ympäröivästä tuhkasta.

Tutkimalla miehen sänkyä saatiin selville, että lämpötila oli noussut hetkessä 520 asteeseen. Sen jälkeen lämpötila laski nopeasti. Se jähmetti aivoaineksen.

– Säteilevä lämpö sytytti kehon rasvan tuleen. Pehmytkudos haihtui ilmaan, mutta aivot lasittuivat, kertoo Petrone.

Jo aikaisemmissa tutkimuksissa on todettu, että uhrit kuolivat nopeasti, mutta varsin rujolla tavalla. Kuumuus on saanut veren höyrystymään ja pääkallot räjähtämään.